b"\n_START_ARTICLE_\nFrederikshavn\n_START_SECTION_\nHist\xc3\xb2ria\n_START_PARAGRAPH_\nLa zona que ocupa la ciutat de Frederikshavn ha estat habitada durant milers d'anys, el que es verifica a trav\xc3\xa9s de les restes arqueol\xc3\xb2giques trobades que van del neol\xc3\xadtic fins als v\xc3\xadkings. Al voltant de la ciutat hi ha vestigis en forma de t\xc3\xbamuls funeraris, dolmens i tombes de l'edat de pedra i de l'edat del ferro._NEWLINE_La posici\xc3\xb3 de Frederikshavn ofereix unes condicions favorables per a la comunicaci\xc3\xb3 mar\xc3\xadtima gr\xc3\xa0cies al seu port natural situat a sotavent de l'arxip\xc3\xa8lag de les illes Hirsholmene i Deget, una barrera de petits esculls i la seva proximitat a Su\xc3\xa8cia i Noruega i aix\xc3\xb2 ha tingut una gran import\xc3\xa0ncia en seva la hist\xc3\xb2ria econ\xc3\xb2mica, pol\xc3\xadtica i militar. A la Segona Guerra Mundial, durant l'ocupaci\xc3\xb3 nazi de Dinamarca, la ciutat va formar part del mur atl\xc3\xa0ntic, un sistema de fortificacions al llarg de la costa des de Fran\xc3\xa7a a Noruega, i tenia la condici\xc3\xb3 de la zona de defensa, Verteidigungsbereich. Nom\xc3\xa9s hi havia quatre zones m\xc3\xa9s al pa\xc3\xads amb aquest estatus l'ocupaci\xc3\xb3, les altres tres van ser Hanstholm, Esbjerg i Aalborg._NEWLINE_El port ha estat tradicionalment el centre econ\xc3\xb2mic de la ciutat, gr\xc3\xa0cies a la pesca i les drassanes. Per\xc3\xb2 despr\xc3\xa9s de la crisi que va afectar a partir de la d\xc3\xa8cada del 1980 tant les captures de peix com a la construcci\xc3\xb3 naval ha fet que la ciutat miri de dedicar-se a altres activitats com el turisme o els negocis, apostant per inversions en la construcci\xc3\xb3 i en activitats de formaci\xc3\xb3 professional per a assegurar el futur.\n_START_SECTION_\nTransport i comunicacions\n_START_PARAGRAPH_\nFrederikshavn t\xc3\xa9 connexions de transbordador amb Noruega (Oslo) i Su\xc3\xa8cia (G\xc3\xb6teborg), diverses vegades al dia. Tamb\xc3\xa9 hi ha Un servei de transbordador amb l'illa de L\xc3\xa6s\xc3\xb8 al Kattegat. L'aeroport d'Aalborg \xc3\xa9s a uns 30 minuts en cotxe. I hi ha l\xc3\xadnies de ferrocarril, servides amb trens de la companyia Danske Statsbaner, que connecten la ciutat amb el nord (Skagen), amb ciutats de Jutl\xc3\xa0ndia com Aalborg o \xc3\x85rhus i amb la capital Copenhaguen."